Yrittäjänä arvioit työtulosi itse. YEL-työtulo kannattaa arvioida alusta asti oikealle tasolle, sillä eläkkeen lisäksi työtulo määrittää työskentelynaikaisen sosiaaliturvasi kuten sairauspäivärahan, työttömyysturvan ja vanhempainrahat. Esimerkiksi Kela laskee vanhempainpäivärahasi ja sairauspäivärahasi YEL-työtulosi perusteella. Työtulo määrittää myös yrittäjän YEL-vakuutusmaksut.
YEL-työtulo tarkoittaa arviota työpanoksesi rahallisesta arvosta 12 kuukauden ajanjaksolla. YEL-työtulo arvioidaan aina vuositasolla ja sen tulee vastata sellaista vuosipalkkaa, jota maksaisit samasta työstä toiselle yhtä ammattitaitoiselle henkilölle. Työtuloa arvioidessa voit yrittäjänä miettiä mikä olisi palkkatoiveesi, jos tekisit työtäsi työsuhteessa etkä yrittäjänä. Palkkatasoja voit katsoa palkkataulukoista esimerkiksi ammattiyhdistysten sivuilla. Yrittäjän työtulolla ei tarkoiteta yrityksesi tuottamaa voittoa tai yrittäjänä nostamaasi palkkaa. Kun määrittelet YEL-työtulosi, ota huomioon esimerkiksi työskentelytuntiesi määrä, yrityksesi liikevaihto ja toimintasi mahdollinen kausiluonteisuus.
Lue lisää aiheesta kumppanimme Varman kotisivuilla, YEL-työtulon määrittäminen.